Rozhodnutie Komisie
z 26. júna 2000,
ktorým sa mení a dopĺňa rozhodnutie 1999/659/ES stanovujúce orientačne rozdelenie finančných prostriedkov pre jednotlivé členské štáty v rámci Záručnej sekcie Európskeho poľnohospodárskeho usmerňovacieho a záručného fondu pre opatrenia na rozvoj vidieka v období 2000 až 2006
(oznámené pod číslom dokumentu C(2000) 1648)
(2000/426/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1257/1999 zo 17. mája 1999 o podpore pre rozvoj vidieka z Európskeho poľnohospodárskeho usmerňovacieho a záručného fondu (EPUZF) [1] a najmä na jeho článok 46 ods. 2,
keďže:
(1) Rozhodnutím 1999/659/ES [2] Komisia stanovila počiatočné rozdelenie finančných prostriedkov na opatrenia pre rozvoj vidieka v členských štátoch na obdobie 2000 až 2006, spolufinancované Záručnou sekciou EPUZF.
(2) Z dôvodu jasnosti a priehľadnosti by sa malo upresniť, ktoré výdaje možno financovať z prostriedkov rozdelených členským štátom uvedeným rozhodnutím.
(3) Platby zo záručnej sekcie EPUZF pre doprovodné opatrenia podľa nariadení Rady (EHS) č. 2078/92, (EHS) č. 2079/92 a (EHS) č. 2080/92 [3], zrušené 1. januára 2000, budú v rámci rozpočtového roku 2000 a nasledujúcich rozpočtových rokov naďalej uskutočňované. Finančné prostriedky pridelené členským štátom za obdobie 2000 až 2006 zahrňujú takisto tieto výdaje.
(4) Článok 7 nariadenia Komisie (ES) č. 296/96 zo 16. februára 1996 o údajoch postúpených členskými štátmi a o mesačnom účtovaní výdajov financovaných Záručnou sekciou Európskeho poľnohospodárskeho usmerňovacieho a záručného fondu (EPUZF) [4], naposledy zmenené a doplnené nariadením (ES) č. 2761/1999 [5] stanovuje, že sa pre rok n má prihliadať na výdaje, ktoré členský štát uskutočnil od 16. októbra roku n-1 do 15. októbra roku n. V dôsledku toho spadajú výdaje spôsobené záručnou sekciou EPUZF na opatrenia podľa nariadení (EHS) č. 2078/92, (EHS) č. 2079/92 a (EHS) č. 2080/92 od 16. októbra 1999 do rozpočtového roku 2000 a musia sa zohľadniť pri rozdeľovaní finančných prostriedkov za obdobie 2000 až 2006. Navyše, platby uskutočnené platobnými agentúrami od 16. októbra do 31. decembra 2006 spadajú do rozpočtového roku 2007.
(5) Je zrejmé, že tabuľka v prílohe k rozhodnutiu, ktorou sa rozdeľujú finančné prostriedky členským štátom, neumožňuje presný výpočet ročných rozpočtových stropov. Tato tabuľka by sa preto mala príslušne nahradiť podrobnejšou tabuľkou s podrobným prehľadom ročných čiastok, ktoré žiaden členský štát nesmie prekročiť,
PRIJALA TOTO ROZHODNUTIE:
Článok 1
Rozhodnutie 1999/659/ES sa týmto mení a dopĺňa takto:
1. Nasledovné odseky sa pridávajú do článku 1:
"Rozdelenie finančných prostriedkov uvedené v prvom odseku tiež zahŕňa:
a) výdaje spôsobené záručnou sekciou EPUZF na doprovodné opatrenia podľa nariadení Rady (EHS) č. 2078/92, (EHS) č. 2079/92 a (EHS) č. 2080/92 od rozpočtového roku 2000 a v súlade s pravidlami stanovenými v článku 7 nariadenia Komisie (ES) č. 296/96 na platby uskutočnené platobnými agentúrami od 16. októbra 1999;
b) ostatné opatrenia na rozvoj vidieka schválené pred 1. januárom 2000 a zahrnuté do nového programovania podľa článku 4 ods. 2 a 3 nariadenia Komisie (ES) č. 2603/1999 [6].
Na obdobie od 16. októbra do 31. decembra 2006 nesmie maximálna povolená čiastka podľa EPUZF na vyplatenie výdajov platobnými agentúrami členských štátov prekročiť celkové výdaje spôsobené členskými štátmi v období od 16. októbra do 31. decembra 1999."
2. Tabuľka v prílohe sa nahrádza tabuľkou uvedenou v prílohe k tomuto rozhodnutiu.
Článok 2
Toto rozhodnutie je adresované členským štátom.
V Bruseli 26. júna 2000